[{"text_idx": "#000000", "text": "La diplomato-geedzoj en montvilag\u0302o de Guizhou"}, {"text_idx": "#000001", "text": "Antau\u0306 10 jaroj la emerita diplomato Zhu Mincai kaj lia edzino Sun Lina ne elektis la komfortan vivon en Pekino sed iris al malproksima montvilag\u0302o en la provinco Guizhou, okcidenta C\u0302inio, por memvole subteni la lokan edukadon."}, {"text_idx": "#000002", "text": "Ili prenis la memvolan subtenon al la edukado kiel apogpunkton de la nova vivo kaj ili faris tion por realigi sian nerealigitan revon. En la jaro 1965 Zhu Mincai diplomig\u0302is c\u0302e la fakultato de la angla lingvo de la Guizhou-a Universitato. Tiam lia deziro estis farig\u0302i anglalingva instruisto en montregiono de Guizhou. Tamen li ricevis instrukcion por farig\u0302i diplomato. En tiu tempo Sun Lina estis instruistino de iu elementa lernejo. Pro la longtempa vivado eksterlande kune kun sia edzo s\u0302i estis devigita rezigni la laboron, kiun s\u0302i tre amis."}, {"text_idx": "#000003", "text": "Ili postlasis vestojn por formalaj okazoj hejme en Pekino kaj kun simplaj pakaj\u0302oj iris al izolita vilag\u0302o de mjau\u0306-oj. En la vilag\u0302o estis pli ol 200 geknaboj kaj nur unu anstatau\u0306a instruisto."}, {"text_idx": "#000004", "text": "Malgrau\u0306 ke ili faris preparadon por vivi malfacilan vivon, tamen la tieaj malfacilaj vivkondic\u0302oj superis ilian antau\u0306vidon. Ilia dormoc\u0302ambro kaj necesejo por viroj frontis al la sama muro. Pro tio somere ilia c\u0302ambro estis kovrita de malbona odoro el la necesejo. Vespere por dormi Sun Lina devis porti du kovrilojn sur la nazo kaj bus\u0302o. Pro la forta radiado de ultraviolo en la altebenaj\u0302o la dekstra okulo de Sun Lina nenion povis vidi kaj la maldekstra havis vidpovon nur je 0.03. Kaj Zhu Mincai suferis de hiperglukozemio, hiperlipido, apneo kaj aliaj dang\u0302eraj malsanoj. Post alveno al la vilag\u0302o en montregiono kun malseka kaj malvarma klimato lin atakis reu\u0306matismo. Pro limigo de lokaj medicinaj kondic\u0302oj li ne ricevis rilatan kuracadon. Por ac\u0302eti instruilojn kaj lernilojn por la lernantoj ili s\u0302pareme vivis kaj ec\u0302 portis pantalonon kun flikoj."}, {"text_idx": "#000005", "text": "Dum la pasintaj kelkaj jaroj la geedzoj iradis je 10 mil kilometroj kaj faris instruadon en 5 elementaj lernejoj. Ili ne nur malfermis en tiuj lernejoj kursojn de fremda lingvo, muziko, sporto kaj pentrarto, sed ankau\u0306 kolektis por ili pli ol 3.5 milionojn da juanoj por konstrui klasc\u0302ambron por komputila edukado kaj mang\u0302ejon de lernantoj. Ili alportis esperon al la montvilag\u0302aj lernantoj. Dume ili estas tre kontentaj vidante, ke tiuj geknaboj tute s\u0302ang\u0302ig\u0302is tiel ke en la vilag\u0302oj konstante au\u0306dig\u0302as ilia voc\u0302legado."}, {"text_idx": "#000006", "text": "En septembro de 2014 post 8-jara instruado en montvilag\u0302oj de Guizhou, Zhu Mincai unuafoje revenis al Pekino por ricevi la premion \"la plej bela vilag\u0302a instruisto\". Parolante pri sia intenco en la estonteco la 70-jara Zhu Mincai diris, ke li dau\u0306re faros instruadon en Guozhou nur se li povas movi sin. Estis neatendite por Sun Lina, ke post nur unu monato s\u0302ia edzo estis transportita en la Popolan Hospitalon en Zunyi-gubernio pro subita cerba hemoragio. La geknaboj, kiuj ne vidis la instruiston Zhu, c\u0302iam demandis: Kiam instruisto Zhu revenos? Ili deziras, ke li rapide resanig\u0302u."}, {"text_idx": "#000007", "text": "En la komenco de la kuranta jaro Zhu Mincai kaj Sun Lina estis elektitaj kiel \"personoj emociintaj C\u0302inion\" por la jaro 2014. En la premidona ceremonio Sun Lina diris: \"Ni dankas la guizhou-ajn popolanojn, kiuj realigis nian revon instrui tie.\" Parolante pri la stato de sia edzo, s\u0302i diris: \"Lia dekstra korpo paralizig\u0302is, sed lia menso rekonsciig\u0302is kaj li povas paroli du au\u0306 tri vortojn. Reveni inter la geknabojn estas lia plej granda deziro.\""}]